Foto: Hrvoje Jelavić/ Pixsell, Hina



SNIMKE koje bolno prikazuju siromaštvo hrvatskih građana ekipa RTL-ove Potrage pokazala je saborskim zastupnicima. Jasno, većini nije bilo drago komentirati takve scene.



Kopanje po kontejnerima, skupljanje ostataka koje su drugi ljudi bacili, svakodnevicu brojnih hrvatskih građana zastupnici u saboru, lijevi i desni, nisu rado komentirali, neki su i pobjegli.



No, HDZ-ov zastupnik Stevo Culej stao je pred kamere. Bilo bi bolje da nije.



"Imate ovdje bogatih ljudi koje možete pitati. Ja sam siromah", rekao je Culej i otišao.



No, uskoro se vratio i pogledao snimke ljudi koji jedu iz kontejnera.



"To gledam svaki dan", rekao je Culej.



"Čovjek je s poda uzeo meso. S poda", konstatirala je novinarka.



Culejev odgovor teško je objasniti.



"Pa i meni ako padne sendvič, on uvijek padne na masnu stranu. Uzmem ga s poda", rekao je Culej.



"Ja znam jako puno onih koji su sami krivi za svoje siromaštvo", nastavio je.



"Postoji sustav koji se brine za to, putem naknada. Moguće je više novaca, kad to bude na temi, mi ćemo pozitivno", govorio je prilično nejasno Culej.



Na pitanje zašto se priča o kupnji borbenih aviona, Culej je došao na svoj teren i počeo pričati o ratu.



"Ja sam bio u vrijeme kad su nam borbeni telefoni... avioni jako falili. I dao bih sve za jedan borbeni avion. Zadnju koricu kruha bi dao za jedan metak, a ne za jedan borbeni avion", govorio je Culej nakon što je pogledao snimke onih koji nemaju ni koricu kruha.



"Hrane ima, samo je pogrešno raspoređena", dodao je lakonski.



"Vi govorite meni o siromaštvu, jučer sam nahranio 70 svinja"



"Vi govorite meni o siromaštvu, vi govorite meni o hrani. Ja dolazim iz Jarmine. Ja sam jučer, prije nego sam krenuo u sabor, nahranio sedamdeset svinja", rekao je Culej. Da, svinja, nije greška.



Na pitanje smatra li se, kao dio stranke na vlasti, krivim za ovu situaciju, Culej je odgovorio:



"Naravno da smo krivi, pa mi smo krivi. Ja smatram da ja ovdje dovoljno poduzimam da ispravim ovu nepravdu. Što točno? Govorim o problemima u svojoj županiji. Netko će vjerojatno prepoznati to što govorimo", rekao je Culej.



Na kraju je i pitao hoće li zapjevati.



"Sira, putra, mlijeka, vrhnja", smijao se Culej, pjevušeći dobro uhranjen i u odijelu.